Prezident aholi va tadbirkorliklarni yoqilg'i-energiya bilan uzluksiz ta'minlash bo'yicha topshiriq berdi

Shavkat Mirziyoev 24 may kuni neft-gaz xomashyosini qazib olish va mahsulot ishlab chiqarishni kengaytirish masalalari muhokamasi bo'yicha yig'ilish o'tkazdi. Bu haqda Prezident matbuot xizmati xabar berdi.
Yig'ilishda davlat rahbari, avvalo, neft-gaz sohasidagi transformatsiya jarayoniga e'tibor qaratib, bu jarayonni jadallashtirish zarurligini ta'kidlagan. xalqaro konsultantlarni jalb qilib, strategik yondashuvlarni belgilab olish, neft-gaz sohasida hisob-kitob mexanizmlari shaffofligini ta'minlash vazifalari qo'yilgan.
Korxonalarni moliyaviy sog'lomlashtirish, operatsion samaradorlikni oshirish orqali xarajatlarni qisqartirish, boshqaruv tizimini ilg'or xorijiy tajriba asosida tashkil etish bo'yicha chora-tadbirlar belgilangan.
Prezident yig'ilishda tarmoq rahbarlariga aholi va tadbirkorlik sub'ektlarini yoqilg'i-energiya manbalari bilan uzluksiz ta'minlash bo'yicha aniq topshiriqlar bergan.
Tabiiy gaz iste'molini nazorat qilish va hisobga olishning avtomatlashtirilgan tizimini to'liq ishga tushirib, yo'qotishlarni bartaraf etish choralari belgilangan. Resurslarni hozirdan tejash, muqobil energiyadan foydalanishni rag'batlantirish muhimligi ta'kidlangan.